Pripadnici specijalne kosovske policije ROSU ušli su rano jutros na sever Kosova. Uhapšene su četiri osobe - tri u vezi sa slučajem ubistva Olivera Ivanovića i još jedna zbog suprotstavljanja policijskim službenicima. Traga se za Milanom Radoičićem.

21.35 - Predsednik Srbije Aleksandar Vučić izjavio je da Srbija neće pristati na nove "ucene iz Prištine". On je posle sastanka s premijerkom i ministrima Vlade Srbije pozvao kosovske vlasti da povuku uvedene "varvarske" tarife.

"Srbija neće da pristane na nove ucene. Povucite svoje varvarske i anticivilizacijske tarife! Kada ih povučete, spremni smo da razgovaramo o kojoj god temi hoćete", rekao je Vučić na konferenciji za novinare posle sastanka.

19.00 - Mediji su od jutros dešavanja na severu Kosova pratili iz minuta u minut. Evo pregleda događaja od ranog jutra na severu Kosova u prilogu Maje Đurić:

Izvor: N1

18.56 - Evropski komesar za proširenje Johanes Han potvrdio je na svom Tviter nalogu da je danas teefonom razgovarao sa predsednikom Srbije Aleksandrom Vučićem, ali i kosovskim predsednikom Hašimom Tačijem i premijerom Ramušem Haradinajem.

"Saglasili smo se da je hitno porebno smirivanje situacije u interesu celog regiona. Ponudio sam pomoć da radimo na brzim, praktičnim rešenjima za različite trgovinske probleme. CEFTA", naveo je Han.

Spoke to @predsednikrs@avucic, President @HashimThaciRKS, PM @haradinajramush today. We agreed on the urgent need for calm and deescalation, in the interest of the whole region. I offered help to work on rapid, practical solutions for the various trade issues at hand. CEFTA — Johannes Hahn (@JHahnEU) November 23, 2018

17.51 - Nekoliko kosovskih nevladinih organizacija tražilo je danas od visoke predstavnice EU za spoljnu politiku i bezbednost Federike Mogerini da bude nepristrasna u poslednjem sporu i rastu tenzija između Kosova i Srbije.

Kosovske NVO navode su uznemirene poslednjim izjavama visoke predstavnice o Kosovu, i da Srbija otvoreno i neprekidno dovodi u sumnju državnost Kosova na različitim nivoima, što Mogerini nije osudila.

17.35 - Šef Delegacije EU Srbiji Sem Fabrici izjavio je da poslednji događaji pokazuju da je dijalog između Beograda i Prištine potrebniji nego ikad.

17.20 - Urednica portala KoSSev Tatjana Lazarević kaže za N1 da je situacija u Kosovskoj Mitrovici za sada mirna, ali da to građanima ne znači mnogo, jer ona, kako je rekla, može da se promeni u roku od nekoliko sekundi. Građani su, kaže, svesni ozbiljnosti situacije i dodaje da "ne deluje da lako mogu da nasednu na neke provokacije".

"Svesni smo konteksta u kome se nalazimo - s jedne strane, imamo žurbu da se pitanje KiM reši što pre, a s druge strane, postoji potpuni ćorsokak jedino vidljivog dijaloga u Briselu", rekla je Lazarević.

Situaciju na Kosovu danas je pratila reporterka N1 Zana Cimili:

Izvor: N1

16.50 - Predstavnik kosovskog specijalnog tužilaštva Sul Hodža rekao je da je u vezi s ubistvom Olivera Ivanovića od marta ove godine tužilaštvo prikupilo dokaze o predmetu, da je saslušano više od 40 svedoka, uglavnom iz severnog dela Kosova i da je Tužilaštvo u međuvremenu izdalo nalog za početak istrage.

16.30 - Potpredsednik Srpske liste Igor Simić izjavio je da se četvorica Srba uhapšenih u Kosovskoj Mitrovici nalaze u pritvornom centru u Prištini i da je angažovan tim advokata koji će ih braniti. Simić je za televiziju O2 rekao da će tim angažovanih advokata hitno otići u Prištinu i zahtevati da vide uhapšene Srbe.

15.31 - Oglasila se i Kosovska policija sa detaljima zaplenjenog materijala: Automatska puška AK47 sa četiri šaržera i 106 metaka, ručna bomba, tri metka kalibra 7,62 mm, gumena palica, 76 grama supstance za koju se sumnja da je narkotik, bez preciziranja koja supstanca je u pitanju, dokumenta, piše Kossev.

15.19 - Četvorici uhapšenih Srba, od kojih su dvojica pripadnici KPS-a, određen pritvor od 48 sati, objavila je kosovska policija, prenosi RTS.

14.50 - Ministar za inovacije i tehnološki razvoj Nenad Popović preneo je ruskim zvaničnicima u Moskvi poruku predsednika Srbije Aleksandra Vučića da će Srbi na Kosovu ostati pribrani i da će se merama Prištine suprotstaviti na miran način. Kabinet ministra za inovacije i tehnološki razvoj Srbije saopštio je da Rusija oštro osuđuje nasilje koje se sprovodi nad Srbima na Kosovu i da ostaje dosledna poštovanju međunarodnog prava i Rezolucije 1244 po kojoj je Kosovo neotuđivi deo Srbije.

14.00 - Specijalni tužilac Hodža Sulja kaže da su saslušali veliki broj svedoka u vezi sa slučajem ubistva Olivera Ivanovića.

"Dana 20. ovog meseca, predmetni tužilac je podneo zahtev za povćanje kontrole kuća, lokala, i vozila u posedovanju okrivljenih u ovom slučaju. Specijalno tužilaštvo je do sada prikupilo dokaze i zaključilo da samo još jednim nalogom za pretres kuća i stanova osumnjičenih može obezbediti neki drugi dokaz u slučaju ubistva Ivanovića", rekao je on.

Izvor: N1

13.55 - Svi sastanci u Predsedništvu su završeni.

Više detalja ima reporterka N1 Maja Đurić:

Izvor: N1

13.31 - U više srpskih sredina na Kosovu završeni protesti.

13.25 - Predsednik Srbije Aleksandar Vučić sastaće se večeras s članovima Vlade Srbije, saopštilo je Predsedništvo. Sastanak će biti održan u zgradi Generalnog sekretarijata predsednika u 19 časova.

13.04 - Predsednik Srbije Aleksandar Vučić i evropski komesar za susedsku politiku i pregovore o proširenju Johanes Han razgovarali su telefonom o situaciji na Kosovu i Metohiji i saglasili se da je potrebno da budu sačuvani mir i stabilnost.

U saopštenju iz kabineta predsednika navedeno je da je Vučić rekao da se Srbija uvek ponaša ozbiljno i odgovorno, ali i ukazao na to da je izložena snažnim provokacijama Prištine, koje ugrožavaju bezbednost Srba na Kosovu i Metohiji, kao i mir i stabilnost u celom regionu.

12.59 - U više srpskih sredina na Kosovu u podne su počeli protesti zbog povećanja carina za 100 odsto na robu iz centralne Srbije, ali i hapšenja četvorice Srba u severnom delu Kosovske Mitrovice.

Izvor: N1

12.56 - Generalni sekretar predsednika Srbije Nikola Selaković izjavio je da akcija specijalne jedinice ROSU u Severnoj Mitrovici ima za cilj širenje straha i zastrašivanje srpskog naroda.

12.44 - Predsednika privremenog organa i Srpske liste u Goraždevcu Miloš Dimitrijević nije uhapšen, kako su pojedini mediji ranije objavili, piše KoSSev.

12.30 - Predsednik Srbije Aleksandar Vučić ocenio je da je akcija specijalne jedinice kosovske policije do sada najsnažniji pokušaj ugrožavanja opstanka Srba na Kosovu i Metohiji i da više nema razloga za poverenje u Misiju Kfor.

Izvor: Tanjug / Dragan Kujundžić

11.41 - Predsednik Srbije Aleksandar Vučić izjavio je da su snage Kfora, odnosno NATO, namerno obmanjivale sveukupnu javnost i ocenio da je svima jasno po čijem nalogu i u sprezi sa kojim silama su predstavnici NATO lagali.

11.32 - Gradonačelnik Kosovske Mitrovice Goran Rakić izjavio je, nakon sednice kriznog štaba četiri opštine na severu Kosova, da je zatraženo da se odmah puste na slobodu građani Kosovke Mitrovice koji su jutros uhapšeni ili da se dostave validni dokazi.

11.10 - Potpredsednik Srpske liste Dalibor Jevtić poručio je da interes srpske zajednice na Kosovu i Metohiji nisu sukobi ili konflikt, već sve suprotno tome, uz napomenu da ne sumnja da bi se osobe, koje su jutros uhapšene pod sumnjom za ubistvo Olivera Ivanovića, odazvale pozivu za informativni razgovor.

10.53 - Kako javlja reporterka N1 Maja Đurić, sednica Vlade je završena, kao i sastanci u Predsedništvu. Ambasador Rusije Aleksandar Čepurin je stigao u Predsedništvo.

Ispred Predsedništva je i Simo Spasić, koji skandira parole o Kosovu.

10.49 - Predsednik Srbije Aleksandar Vučić sastao se sa ambasadorom Kine u Srbiji Li Mančangom. Sastanku su prisustvovali su i direktor Kancelarije za KiM Marko Đurić i premijerka Ana Brnabić.

Izvor: Tanjug / Dragan Kujundžić

10.40 - Specijalni tužilac Hodža Sulja izjavio je za KoSSev da je od četvoro osumnjičenih za ubistvo Olivera Ivanovića, privedeno troje, dok se za četvrtim traga. Privedena su tri lica N. S, M. R, D. M, koja su osumnjičena u istrazi ubistva Olivera Ivanovića, dok se za četvrtim M. R. traga. Uhapšen je i S.A. ali on nije deo istrage ubistva Ivanovića, već je prilikom jutrošnjeg hapšenja izazvao incident.

10.25 - Vlada Kosova saopštila je da je akcija policije u severnom delu Kosovske Mitrovice povezana sa istragom ubistva lidera SDP Olivera Ivanovića i nije uporena ni protiv jedne zajednice. U saopštenju se navodi da je policija postupala po nalogu nadležnog suda, a na zahtev Specijalnog tužilaštva.

10.18 - Portparol Kfora Vićenco Graso izjavio je da je ta služba znala da će jedinice ROSU ući danas na sever Kosovske Mitrovice i da je razlog hapšenja četiri osobe "privođenje pravdi" u vezi sa slučajem ubistva Građanske inicijative SDP Olivera Ivanovića.

10.17 - Profesor Univerziteta za bezbednost i globalne studije Američkog univerziteta u Ujedinjenim Arapskim Emiratima Duško Tomić ocenio je u Novom danu da su "aktivnosti albanskog rukovodstva koje se dešavaju poslednjih dana jedan oblik političkog rijalitija i političke nezrelosti", kao i da je sve ovo u unutrašnje svrhe.

10.03 - Iguman manastira Visoki Dečani Sava Janjić ocenio je da akcija na severu Mitrovice "nema nikakve veze sa istragom ubistva Oliver Ivanovića, nego je u službi pokazivanja sile, daljih provokacija i vrlo moguće stvaranje uslova za konačnu realizaciju plana podele po linijama koje su već dogovorene".

Данашња акција косовске полиције у Митровици по свену судећи нема никакве везе са истрагом убиства Оливера Ивановића него је у служби показивања силе, даљих провокација и врло могуће стварања услова за коначну реализацију плана поделе по линијама које су већ договорене. Видећемо! — Архим. Сава - Fr. Sava Janjić (@SavaJanjic) November 23, 2018

9.57 - Kosovski premijer Ramuš Haradinaj kaže da je jutrošnja akcija specijalnih jedinica na severu Kosova u skladu sa zakonom i da nije povezana sa bilo kakvom politikom.

9.47 - Kosovska policija je saopštila da se još uvek traga za jednom osobom koja nije pronađena na svom mestu prebivališta. Kako javlja reporterka N1, reč je o Milanu Radoičiću, koga su prištinski mediji tvrdili da se vodi kao osumnjičeni, a BIRN pisao da je Ivanović imenovao Radoičića kao osobu koja ima moć na severu Kosova.

9.45 - Iz Srpske liste najavljuju da će se protest koji je bio zakazan za 12 časova u Zdravstvenom centru, ipak održati u 11.30 sati u mestu Rudre u opštini Zvečan.

9.17 - Portparol kosovske policije Daut Hodža nije želeo da potvrdi niti demantuje informacije da su pripadnici ROSU pretresli tokom akcije i dom potpredsednika Srpske liste Milana Radojičića.

9.11 - "Čini se da je ovo sastavni deo jedne šire strategije koju je izgleda nametnuo Ramuš Haradinaj da se prekinu bilo kakvi razgovori sa Beogradom o mogućnosti postizanja dogovora o konačnom statusu Kosova i Metohije", ocenio predsednik skupštinskog Odbora za Kosovo i Metohiju Milovan Drecun.

8.54 - Iz Specijalnog tužilaštva Kosova su potvrdili da su zahtevali hapšenje bivseg pripadnika policije Kosova Dragiše Markovića zbog sumnje da je imao veze sa ubistvom Olivera Ivanovića.

Izvor: Tanjug / Dragan Kujundžić

8.25 - U Predsedništvu Srbije je u 8 časova počeo hitan sastanak na poziv predsednika Aleksandra Vučića.

Sastanku prisustvuju direktor Kancelarije za Kosovo i Metohiju Marko Đurić, ministar odbrane Aleksandar Vulin i načelnik Generalštaba VS Milan Mojsilović. Došli su i ministar i direktor policije, Nebojša Stefanović i Vladimir Rebić, kao i šef BIA Bratislav Gašić.

8.14 - Uhapšeni Srbi su prebačeni u policijsku stanicu u južnom delu Kosovske Mitrovice.

8.00 - Kako za N1 kaže novinarka portala KoSSev Milica Andrić, među uhapšenima je policajac koji je suspendovan zbog prikrivanja dokaza u vezi sa ubistvom Olivera Ivanovića.

Izvor: N1

Podsetimo, tužilac Osnovnog tužilaštva u Mitrovici tvrdio je da se na video snimku sa lica mesta ubistva vidi da su policajci uklonili jednu čauru, odnosno da ju je jedan policajac stavio u džep.

7.59 - Portparol kosovske policije Daut Hodža potvrdio je za KoSSev da su tri osobe uhapšene u vezi s istragama predmeta i četvrta koja se suprotstavila policijskim službenicima.

Mediji prenose da su uhapšeni Dragiša Marković, Saša Ćurčić, Marko Rošić i Nedeljko Spasojević.

7.35 - Predsednik Srpske liste Igor Simić ocenio je da su hapšenja pod sumnjom za ubistvo Ivanovića "brutalna laž jer pokušavaju da zamaskiraju zatrašivanje građana".

"Svi su uhapšeni po istom scenariju, uz upotrebu sile, pretnje i zastrašivanje", rekao je Simić.

7.26 - Gradonačelnik severne Mitrovice Goran Rakić izjavio je za RTS da je reč o još jednom pritisku na Srbe i da bi bilo sukoba da se ROSU nije povukla.

Izvor: Tanjug

Tokom akcije u severnoj Mitrovici upalile su se sirene za opasnost, a ljudi su izašli na ulice.